
I.

Charakteristika


Príchod na miesto zásahu je činnosť, ktorej cieľom je zaujať optimálne postavenie síl a prostriedkov hasičskej jednotky vzhľadom na jej bezpečnosť a ďalšie predpokladané nasadenie v súlade s odporučenými taktickými postupmi.

II.

Úlohy a postup činnosti

1. Po príchode na miesto zásahu veliteľ prvej hasičskej jednotky upresní alebo potvrdí miesto a druh udalostí na príslušné operačné stredisko alebo ohlasovňu požiarov, ktoré hasičskú jednotku vyslalo. Ostatné hasičské jednotky potvrdia len príchod na miesto zásahu.
2. Po príchode prvej hasičskej jednotky na miesto zásahu rozhoduje o jej nasadení jej veliteľ. U ďalších hasičských jednotiek rozhoduje o ich nasadení veliteľ zásahu.
3. Velitelia ďalších hasičských jednotiek musia ohlásiť svoj príjazd na miesto zásahu veliteľovi zásahu alebo ním poverenej osobe; až potom môžu dávať povely svojej hasičskej jednotke na bojové rozvinutie. 
4. Hasičskú techniku treba rozmiestniť tak, aby čo najmenej obmedzovala výjazd na komunikáciu a bránila  ďalšej hasičskej technike využiť jej zariadenia potrebné na likvidáciu mimoriadnej udalosti; ďalej musí vytvoriť priestor pre predpokladané nasadenie výškovej techniky a inej techniky a rozvinutie ďalších hasičských jednotiek a súčinnostných zložiek a služieb.
5. Hasičská technika musí byť rozostavená tak, aby v prípade ohrozenia bol možný čo najrýchlejší ústup.
6. Pri zásahu na cestných komunikáciách v neprehľadnom úseku (napríklad za zákrutou alebo počas zníženej viditeľnosti) musí byť hasičská technika označená ako prekážka vzhľadom na bezpečnosť cestnej premávky. Súčasne sa odporúča hasičskú techniku postaviť tak, aby chránila zasahujúcich hasičov.
7. Hasiči vystupujú z hasičského vozidla na povel veliteľa.

III.

Očakávané zvláštnosti
Po príchode na miesto zásahu treba počítať s týmito komplikáciami:

a)  neznámy terén a jeho únosnosť  pre hasičskú techniku,

b)
parkovanie hasičskej techniky v nebezpečnom priestore (napríklad nebezpečenstvo zrútenia konštrukcií, vysoké napätie elektrického prúdu, nebezpečenstvo zasiahnutia toxickými plynmi, rádioaktivita a iné nebezpečné látky),

c)
poškodenie hasičskej techniky vplyvom zvláštností vyplývajúcich z druhu mimoriadnej udalosti,

d)  nepoužiteľné nástupné plochy alebo malé nástupné plochy,

e)  prítomnosť nepovolaných osôb, 

f)   neúplná znalosť situácie na mieste zásahu.

